b'\n_START_ARTICLE_\nPresledkovni stik\n_START_PARAGRAPH_\nPresl\xc3\xa9dkovni st\xc3\xadk ali n\xc3\xa9ksus je stik med dvema sosednjima celicama, ki omogo\xc4\x8da neposredno povezavo med njima in s tem prosto prehajanje predvsem manj\xc5\xa1ih molekul (zlasti znotrajceli\xc4\x8dnih glasnikov oziroma sekundarnih obve\xc5\xa1\xc4\x8devalcev) ter prosto \xc5\xa1irjenje akcijskega potenciala. Presledkovni stik povezuje med seboj obe citoplazmi. Nahaja se le med \xc5\xbeivalskimi celicami - pri rastlinskih celicah je analogna oblika povezave plazmodezma. Presledkovni stik gradita dva koneksona - to sta proteinski strukturi, vsaka v svoji celici, ki se stikata in tvorita kanal\xc4\x8dek - ta kanal\xc4\x8dek omogo\xc4\x8da prehod snovi med celicama.\n_START_SECTION_\nZgradba\n_START_PARAGRAPH_\nPri vreten\xc4\x8darjih je posamezen konekson presledkovnega stika obi\xc4\x8dajno heksamer beljakovine koneksin (Cx). Presledkovni stiki, zgrajeni iz dveh enakih koneksonov, se imenujejo homotipni presledkovni stiki, heterotipni pa so zgrajeni iz dveh razli\xc4\x8dnih koneksonov._NEWLINE_Celice, povezane med sabo s presledkovnimi stiki, tvorijo elektri\xc4\x8dno in metabolno enoto, imenovano tudi sincicij. Specializirani skupki presledkovnih stikov med dolo\xc4\x8denimi \xc5\xbeiv\xc4\x8dnimi celicami tvorijo t. i. elektri\xc4\x8dno sinapso.\n_START_SECTION_\nSelektivnost prenosa\n_START_PARAGRAPH_\nPresledkovni stiki omogo\xc4\x8dajo prehajanje molekul, ki so v splo\xc5\xa1nem manj\xc5\xa1e od 1.000 daltonov, \xc4\x8deprav je selektivnost prenosa po vsej verjetnosti odvisna od kompleksne kombinacije elektri\xc4\x8dnega naboja, velikosti, oblike in aromati\xc4\x8dnosti molekule ter kombinacije razli\xc4\x8dnih koneksinov.\n_START_SECTION_\nMedicinski pomen\n_START_PARAGRAPH_\nMutacije v genih, ki kodirajo koneksine, povzro\xc4\x8dajo pri \xc4\x8dloveku ve\xc4\x8d obolenj. Prvo tovrstno obolenje, ki je prikazalo pomen presledkovnih stikov, je bilo Charcot-Marie-Toothova bolezen, ki je vezana na X kromosom in povzro\xc4\x8da propad perifernih \xc5\xbeivcev, s tem pa tudi propad mi\xc5\xa1ic udov. Napake v presledkovnih stikih so povezane tudi z gluhostjo, ko\xc5\xbenimi boleznimi ter sivo mreno (katarakta).'